ང་ཚོའི་དགེ་རྒན་ཡག་ཤོས་ནི་དགྲ་བོ་ཡིན།དེ་ནི་ནང་པའི་གཞི་རྩའི་བསླབ་བྱ་ཞིག་ཡིན་པ་མ་ཟད།མི་ཚེའི་ནང་དངོས་སུ་མཐོང་བའི་གནས་ཚུལ་ཡིན།ང་ཚོའི་གྲོགས་པོས་ཐབས་ལམ་མང་པོའི་ཐོག་ནས་རང་རེར་ཕན་ཐོགས་བྱེད་ཀྱི་ཡོད་རུང༌།འགལ་ཟླར་གདོང་ལེན་གྱིས་དཀའ་ཐུབ་དང༌།བཟོད་བསྲན།སྙིང་རྗེ་བཅས་ཀྱི་གོ་སྐབས་ནི་དགྲ་བོ་ཁོ་ན་ནས་ཡོང་གི་ཡོད།ཡོན་ཏན་དེ་གསུམ་ནི་སྤྱོད་ལམ་བཟང་པོ་དང༌།སེམས་ཀྱི་ཞེ་བདེ།བདེ་སྐྱིད་ངོ་མ་བཅས་ཡོང་བར་ངེས་པར་དགོས་པ་ཞིག་ཡིན།ཡེ་ཤུའི་ཆོས་ལུགས་ནང་དགྲ་བོས་རང་ལ་འགྲམ་ལྕག་གཅིག་བཞུས་ན་སླར་ཡང་འགྲམ་ངོས་གཞན་པ་དེ་བསྟན་དགོས་པའི་བསླབ་བྱ་སེམས་འགུལ་ཐེབས་ངེས་ཤིག་ཡོད།ནང་ཆོས་ཀྱི་ལྟ་སྤྱོད་ཀྱང་དེ་དང་ཕྱོགས་མཚུངས་པ་ཞིག་ཡོད་པ་ལྟར་ཉམས་ལེན་གྱི་བྱ་རིམ་བརྒྱུད་བཟོད་བསྲན་གྱི་གོམས་པ་ཤུགས་ཆེར་འཕེལ་ནས་དགྲ་བོས་རང་ཉིད་ལ་བརྡེག་པའི་བྱ་སྤྱོད་དེ་ཉམས་ལེན་འཕེལ་བའི་ཆ་རྐྱེན་དུ་གྱུར་གྱི་ཡོད་པར་བརྟེན་བཀྲིན་རྗེས་དྲན་བྱེད་ཀྱི་ཡོད།ཁོང་ཁྲོ་དང༌།སྡང་སེམས་མེད་པར་ཞི་ལྷོད་ངང་ཕ་རོལ་པོའི་བྱ་སྤྱོད་བྱུང་རྐྱེན་གྱི་གཞན་དབང་གནས་ཚུལ་རྣམས་གསལ་པོར་མཐོང་ཐུབ་པ་མ་ཟད།དེའི་བྱ་སྤྱོད་ཀྱི་འབྲས་བུ་ངན་པ་རང་སྟེང་དུ་སྨིན་ངེས་ཡིན་པར་བསམས་ནས་ཡང་དག་པའི་སྙིང་རྗེ་ཡང་སྐྱེ་གི་ཡོད།